

**REPUBLIKA HRVATSKA**

**KRAPINSKO-ZAGORSKA ŽUPANIJA**

**GRAD ZLATAR**

**Gradsko vijeće**

KLASA: 245-01/25-01/01

URBROJ: 2140-07-01-25-3

Zlatar, \_\_.\_\_.2025.

Na temelju članka 12. stavka 3. i članka 13. stavka 4. Zakona o zaštiti od požara („Narodne novine“, broj 92/10, 114/22), Godišnjeg provedbenog plana unaprjeđenja zaštite od požara za područje Krapinsko-zagorske županije za 2025. godinu (KLASA: 245-01/24-01/04, URBROJ: 2140-01-24-4, od dana 10. prosinca 2024. godine) i članka 27. Statuta Grada Zlatar („Službeni glasnik Krapinsko-zagorske županije“ broj 36A/13, 9/18, 9/20, 17A/21), Gradsko vijeće Grada Zlatar na \_\_. sjednici održanoj \_\_.\_\_. 2025. godine, donosi

**GODIŠNJI PROVEDBENI PLAN**

**unaprjeđenja zaštite od požara za područje Grada Zlatar za 2025. godinu**

**I.**

U cilju unapređenja i postizanja učinkovitije i efikasnije razine zaštite od požara na području Grada Zlatar, donosi se Godišnji provedbeni plan unapređenja zaštite od požara za područje Grada Zlatar za 2025. godinu.

**II.**

Za unapređenje mjera zaštite od požara na području Grada Zlatar, tijekom 2025. godine potrebno je provesti sljedeće mjere:

1. Grad Zlatar je usvojenu Procjenu ugroženosti od požara i tehnološke eksplozije za Grad Zlatar te Plan zaštite od požara za Grad Zlatar, u skladu s člankom 13. Zakona o zaštiti od požara („Narodne novine“, broj 92/10, 114/22) i s člankom 5. Pravilnika o planu zaštite od požara („Narodne novine“, broj 51/12), dužna u propisanim rokovima usklađivati s novonastalim uvjetima.

|  |  |
| --- | --- |
| *Izvršitelji mjere:* | Grad Zlatar |
| *Sudionici:* | PUCZ Varaždin, Služba CZ Krapina  Vatrogasna zajednica Grada Zlatar |

1. Gradsko vijeće Grada Zlatar dužno je kontinuirano ažurirati akte kojima propisuju mjere za uređivanje i održavanje poljoprivrednih rudina, sukladno odredbama članka 12. Zakona o poljoprivrednom zemljištu („Narodne novine", broj 20/18, 115/18, 98/19, 57/22).

|  |  |
| --- | --- |
| *Izvršitelji mjere:* | Grad Zlatar |

1. Sukladno izračunu o potrebnom broju vatrogasaca iz Procjene ugroženosti od požara i tehnološke eksplozije za Grad Zlatar te Plana zaštite od požara za Grad Zlatar, potrebno je osigurati potreban broj operativnih vatrogasaca, te ih kontinuirano osposobljavati i obučavati za različite specijalnosti u vatrogastvu.

|  |  |
| --- | --- |
| *Izvršitelji mjere:* | Grad Zlatar |
| *Sudionici:* | Vatrogasna zajednica Krapinsko-zagorske županije  Vatrogasna zajednica Grada Zlatar |

1. Grad Zlatar dužna je omogućiti nesmetano obavljanje inspekcijskog nadzora od strane inspektora te postupati po zahtjevima i naredbama inspektora.

|  |  |
| --- | --- |
| *Izvršitelji mjere:* | Grad Zlatar |
| *Sudionici:* | PUCZ Varaždin, Služba CZ Krapina |

1. Grad Zlatar dužna je osigurati opremanje vatrogasnih postrojbi sukladno Pravilniku o minimumu tehničke opreme i sredstava vatrogasnih postrojbi („Narodne novine“, broj 43/95), Pravilniku o minimumu opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine, broj 91/02), Pravilniku o tehničkim zahtjevima za zaštitnu i drugu osobnu opremu koju pripadnici vatrogasne postrojbe koriste prilikom vatrogasne intervencije („Narodne novine“, broj 31/11), odnosno temeljem Procjene ugroženosti od požara i tehnološke eksplozije za Grad Zlatar i Plana zaštite od požara za Grad Zlatar. Opremanje će nadzirati zapovjedništvo Vatrogasne zajednice Krapinsko-zagorske županije putem stručnih nadzora.

|  |  |
| --- | --- |
| *Izvršitelji mjere:* | Grad Zlatar  Vatrogasna zajednica Krapinsko-zagorske županije  Vatrogasna zajednica Grada Zlatar |

1. Temeljem važeće Procjene ugroženosti od požara i tehnološke eksplozije za Grad Zlatar te Plana zaštite od požara za Grad Zlatar potrebno je utvrditi uvjete, ustroj i način korištenja teške građevinske mehanizacije za eventualnu žurnu izradu prosjeka i probijanja protupožarnih putova radi zaustavljanja širenja šumskog požara, kao i pravne osobe zadužene za ostale oblike logističke potpore kod složenijih vatrogasnih intervencija. Popis pravnih osoba s pregledom raspoložive teške građevinske mehanizacije te ostalih oblika logističke potpore, s razrađenim planom aktiviranja, dostaviti županijskom vatrogasnom zapovjedniku.

|  |  |
| --- | --- |
| *Izvršitelji mjere:* | Grad Zlatar |
| *Sudionici:* | Vatrogasna zajednica Grada Zlatar |

1. Od distributera vode tražiti redovito provođenje ažuriranja podataka o javnoj hidrantskoj mreži (položaj i ispravnost hidranata), redovito provođenje geodetskog snimanja vanjskih hidranata, ucrtavanja lokacija hidranata kao i segmenata naselja na odgovarajuće karte te dostavu istih na korištenje središnjoj vatrogasnoj postrojbi.

|  |  |
| --- | --- |
| *Izvršitelji mjere:* | Grad Zlatar |
| *Sudionici:* | Vatrogasna zajednica Grada Zlatar |

1. Sustavno poduzimati potrebne mjere kako bi prometnice i javne površine bile uvijek prohodne i dostupne u svrhu nesmetane vatrogasne intervencije, osigurati stalnu prohodnost i dostupnost označenih vatrogasnih pristupa i prolaza kao i putova za evakuaciju.

|  |  |
| --- | --- |
| *Izvršitelji mjere:* | Grad Zlatar |

**III.**

Ovaj Plan dostavit će se svim izvršiteljima mjera i sudionicima u izvršenju.

**IV.**

Ovaj Plan stupa na snagu danom donošenja, a objavit će se u „Službenom glasniku Krapinsko-zagorske županije“.

**PREDSJEDNICA**

**Danijela Findak**